Kolding: En uoverensstemmelse om hovedbeklædning på en kold februardag endte med, at en 38-årig rumænsk mand slog sin tiårige søn to gange med et bælte.

Manden blev også dømt for én gang tidligere at have slået sønnen med et bælte, og han blev dømt for vold mod sin ekskone, sønnens mor.

Episoden med huen fandt sted 3. februar i år, hvor manden var til stede i sin ekskones lejlighed i Kolding. Sønnen kom ind udefra, men havde kun kasket og ikke hue på i det kolde vejr.

Det blev faderen så vred over, at han først daskede til sønnens kasketklædte hoved og derefter slog ham to gange med et bælte. Moderen skred ind, men blev skubbet i gulvet under tumulten og revet i håret. Faderen blokerede desuden hendes vej, da hun ville løbe ud af lejligheden for at råbe på hjælp.

Moderen fik ringet til politiet, der rykkede ud til lejligheden.